b"\n_START_ARTICLE_\nJan Magnussen\n_START_SECTION_\nHistorie\n_START_PARAGRAPH_\nHan har deltaget i 25 Formel 1-grandprixer, med debut den 22. oktober 1995 i Pacific Grand Prix i Aida, som afl\xc3\xb8ser for en syg Mika H\xc3\xa4kkinen. I 1996 k\xc3\xb8rte han i CART-serien i USA og Canada. I 1997-1998 havde han et fast s\xc3\xa6de i Formel 1 hos Stewart-Ford-teamet. Teamets grundl\xc3\xa6gger Jackie Stewart beskrev Jan Magnussen som den mest lovende k\xc3\xb8rer siden Ayrton Senna, s\xc3\xa5 Jans manglende succes kom bag p\xc3\xa5 mange. Jan scorede sammenlagt 1 point i sin Formel 1-karriere. Dette var i hans sidste F1-l\xc3\xb8b, det canadiske GP i 1998 i Montreal._NEWLINE_I 1998 k\xc3\xb8rte Magnussen i 7 CART-l\xc3\xb8b og et ALMS-l\xc3\xb8b. I 1999 og 2000 k\xc3\xb8rte han i ALMS for Panoz. I 2001 k\xc3\xb8rte han for Peugeot i Dansk Touring Car-serien (DTC), samt i 8 ALMS-l\xc3\xb8b. I 2002 k\xc3\xb8rte han ligeledes for Peugeot i DTC og i 10 ALMS-r\xc3\xa6s._NEWLINE_Jan har v\xc3\xa6res fast som deltager i forskellige klasser i Le Mans 24-timers l\xc3\xb8bet hvert \xc3\xa5r siden 1999. Hans bedste resultater er sejrene i GTS-klassen i 2004 og i GT1-klassen i 2005 og 2006, alle 3 gange i en Chevrolet Corvette med Oliver Gavin og Olivier Beretta som holdkammerater._NEWLINE_I 2005 k\xc3\xb8rte Jan i en Toyota Corolla i Dansk Touring Car-serien for Team Den Bl\xc3\xa5 Avis hvor han sluttede p\xc3\xa5 andenpladsen efter Casper Elgaard._NEWLINE_Jan er stadig en meget aktiv k\xc3\xb8rer. I 2006 k\xc3\xb8rte han i Danish Touringcar Championship (DTC) I en BMW 320si E90 for Den Bl\xc3\xa5 Avis Fleggaard Racing og i en Pontiac GTO.R i den amerikanske Grand-Am serie med Paul Edwards som makker. Jan stillede i 2006 ogs\xc3\xa5 op i visse ALMS-l\xc3\xb8b i en Corvette C6-R. Han vandt d. 18. februar 2006 12-timers-l\xc3\xb8bet i Sebring, USA. sammen med Oliver Beretta og Oliver Gavin._NEWLINE_I 2007 k\xc3\xb8rte Jan Magnussen igen for Den Bl\xc3\xa5 Avis Fleggaard Racing i en BMW 320si E90 sammen med barndomsvennen Jason Watt. Efter fire ud af otte afdelinger, l\xc3\xa5 Jan p\xc3\xa5 en delt andenplads i DTC mesterskabet._NEWLINE_Derudover er Jan blevet fast fabriksk\xc3\xb8rer for Corvette-teamet i alle l\xc3\xb8b i den amerikanske Le Mans-serie, og i 24-timers-l\xc3\xb8bet Le Mans._NEWLINE_Den 11. juni 2010 blev det offentliggjort at Magnussen skulle have sin debut i NASCAR Sprint Cup Series i bil #09 for HendrickCars.com Chevrolet for Phoenix Racing, p\xc3\xa5 Infineon Raceway, l\xc3\xb8bet forgik den 20. juni 2010. _NEWLINE_I sin Nascar debut sluttede Jan Magnussen som 12'er.\n_START_SECTION_\nFamilie\n_START_PARAGRAPH_\nJan Magnussens \xc3\xa6ldste s\xc3\xb8n, Kevin, er ogs\xc3\xa5 racerk\xc3\xb8rer, som i 2014 k\xc3\xb8rte 19 l\xc3\xb8b Formel 1 for McLaren. I 2015 fungerede han som reservek\xc3\xb8rer hos McLaren, men vendte tilbage som permanent k\xc3\xb8rer i 2016, da han skrev kontrakt med Renault F1. I 2017, og 2018-s\xc3\xa6sonen k\xc3\xb8rte han Formel 1 for Haas F1 Team."